E L Ő T E R J E S Z T É S

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága**

**2020. szeptember 22-i ülésére**

**Javaslat a TOP CLLD program felhívásaira benyújtott pályázatokkal kapcsolatos döntések meghozatalára**

Szombathely Megyei Jogú Város Önkormányzata a 92/2020. (VI.25.) Kgy. sz. határozat alapján meghozott VISB határozatoknak megfelelően pályázatokat nyújtott be a Savaria Jövőjéért Helyi Akciócsoport által 2020 nyarán meghirdetett pályázati felhívásokra. A benyújtott támogatási kérelmekre vonatkozóan önkormányzatunkhoz hiánypótlási felhívás érkezett, amelynek értelmében a ***„Belvárosi közösségi tér fejlesztése”*** című, a Petőfi Sándor utca 1/D. szám alatt található épület fejlesztésére irányuló pályázat átdolgozása vált szükségessé. Az átdolgozás keretében tételesen be kell mutatni az épületben helyet foglaló tevékenységeket. A pályázati felhívás értelmében az épületben lévő nem támogatható tevékenységekre (pl. gazdaságfejlesztés) jutó felújítási költséghányadot saját forrásból szükséges finanszírozni, arra pályázati támogatás nem vehető igénybe.

A pályázat átdolgozásának keretében – a szükséges saját forrás összegének minimalizálása érdekében – a pályázat költségvetésébe részlegesen beemelésre kerültek olyan tevékenységek, amelyeket a város korábban a pályázat értékelési pontszámának növelése céljából saját forrásból tervezett finanszírozni.

A hiánypótlási felhívásnak megfelelően átdolgozott pályázat megvalósításához a 136/2020. (VIII.13.) VISB számú határozatban biztosított saját forráson felül további 3,1 millió forint összegű saját forrás szükséges. Az igényelt támogatás összege változatlanul 130.375.632 forint.

Kérem a Tisztelt Bizottságot, hogy a 92/2020. (VI.25.) Kgy. sz. határozatban foglalt felhatalmazás alapján az előterjesztést megtárgyalni és a határozati javaslatot elfogadni szíveskedjék!

**Szombathely, 2020. szeptember „ ”**

**/: dr. Horváth Attila :/**

**alpolgármester**

**HATÁROZATI JAVASLAT**

 **…/2020. (IX.22.) VISB sz. határozat**

A Városstratégiai, Idegenforgalmi és Sport Bizottság a „Javaslat a TOP CLLD program felhívásaira benyújtott pályázatokkal kapcsolatos döntések meghozatalára” című előterjesztést megtárgyalta és a 92/2020. (VI.25.) Kgy. sz. határozatban foglalt felhatalmazás alapján a következő döntéseket hozta:

1. A Bizottság egyetért a „Belvárosi közösségi tér fejlesztése” című pályázat előterjesztésben foglaltak szerinti átdolgozásával és felkéri a polgármestert, hogy a pályázat hiánypótlásának az előterjesztés szerinti benyújtásáról gondoskodjon.
2. A Bizottság a „Belvárosi közösségi tér fejlesztése” című pályázat megvalósításához a 136/2020. (VIII.13.) VISB számú határozatban foglalt saját forráson felül további 3,1 millió forint összegű saját forrást biztosít az „Út, járda, híd, kerékpárút, parkoló, közvilágítási építési és felújítási program, játszótér felújítások, tervezések, térfigyelő kamera rendszer fejlesztések” költségvetési sorról, az önkormányzat 2020. évi költségvetéséről szóló 4/2020. (III.5.) önkormányzati rendelet 11.§ (5) bekezdés e) pontja alapán.

**Felelős:** dr. Nemény András polgármester

 dr. Horváth Attila alpolgármester

 Tóth Kálmán, a Városstratégiai, Idegenforgalmi és Sport Bizottság elnöke

 (A végrehajtásért:

 Kalmár Ervin, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője)

**Határidő:** 1. pont: 2020. szeptember 28.

 2. pont: azonnal